Marele actor Ion Gheorghe Arcudeanu s-a stins din viață, potrivit unui anunț făcut de Teatrul Ion Creangă. Trupul neînsufleţit al actorului este depus la Capela Cimitirului Sfânta Vineri, unde i se poate aduce un ultim omagiu.
Marele actor a murit la vârsta de 85 de ani
Actorul a murit la vârsta de 85 de ani. Potrivit anunțului respectiv, urmează să fie înmormântat miercuri, la ora 15:00, la Cimitirul Sfânta Vineri din Bucureşti.
„Teatrul Ion Creangă anunță cu durere dispariția actorului Ion Gheorghe Arcudeanu. Timpul are şi el răbdarea lui; oricât de mult am vrea să îl eludăm, în final, inevitabilul se va produce. Chiar dacă momentul este unul dificil pentru familie şi colegi deopotrivă, am vrea să ne amintim de Ion Gheorghe Arcudeanu aşa cum era el tot timpul, vesel, binevoitor şi întotdeauna pregătit să glumească”, a transmis teatrul, într-un anunț publicat pe pagina de socializare.
A interpretat peste 50 de roluri pe scena Teatrului Ion Creangă
Teatrul Ion Creangă amintește de faptul că regretatul actor a interpretat peste 50 de roluri pe scena Teatrului Ion Creangă.
Acestea s-au răsfrânt în nenumărate spectacole și zeci de generații de copii pentru care Ion Gheorghe Arcudeanu a fost Ieremia din „Toate pînzele sus”, Păcală în „Snoave cu măști’’, Geppeto în „Pinocchio”, Crainicul în „Războiul bucatelor’’, Iepurele de martie în „Alice în Țara Minunilor’’, Învățătorul în „Amintiri din copilărie’’, Roșu Împărat în „Harap Alb”.
Colectivul Teatrului Ion Creangă este în doliu
Acestea sunt doar câteva dintre personajele cărora le-a împrumutat din energia sa debordantă, din umor, dar și din înțelepciunea pe care o folosea atunci când își construia fiecare personaj.
„În numele tuturor celor cărora le-aţi adus zâmbetul pe buze, dorim să vă mulţumim şi vă dorim un drum lin către cealaltă culisă a vieţii. Îi puteți aduce un ultim omagiu astăzi, 7 mai, la Capela Cimitirului Sf. Vineri, începând cu ora 15.00. Înmormântarea va avea loc mâine, 8 mai, ora 15:00, la Cimitirul Sf. Vineri (Calea Griviței nr. 202)”, transmite colectivul Teatrului Ion Creangă.
Postarea realizată de Teatrul Ion Creangă a strâns imediat zeci de reacții și comentarii din partea urmăritorilor. Câteva dintre ele sunt următoarele: „Odihnă veșnică! În memorie rămân minunatele roluri”; „Drum lin, domnule profesor! Mulțumesc pentru tot!”; „Condoleanțe familiei! Dumnezeu să-l odihnească în pace!”.